b'\n_START_ARTICLE_\nMartin Kariya\n_START_SECTION_\nUra\n_START_PARAGRAPH_\nKariya pelasi kaudet 1999\xe2\x80\x932003 NCAA-yliopistosarjan Mainen yliopiston joukkueessa. Kev\xc3\xa4\xc3\xa4ll\xc3\xa4 2003 h\xc3\xa4n edusti my\xc3\xb6s muutaman pudotuspeliottelun ajan AHL:n Portland Piratesia. Kariya tuli Suomeen Bluesiin testiin kes\xc3\xa4ll\xc3\xa4 2003. H\xc3\xa4n pelasi kuitenkin kauden 2003\xe2\x80\x932004 AHL:ssa Bridgeport Sound Tigersissa. Kariya ei saanut seuraavalla kaudella NHL-paikkaa, eik\xc3\xa4 h\xc3\xa4n halunnut j\xc3\xa4\xc3\xa4d\xc3\xa4 AHL:\xc3\xa4\xc3\xa4n, joten h\xc3\xa4n l\xc3\xa4hti pelaamaan Aasian j\xc3\xa4\xc3\xa4kiekkoliigan japanilaisjoukkueeseen Nikk\xc5\x8d Ice Bucksiin. Aasiasta h\xc3\xa4n siirtyi kaudeksi 2005\xe2\x80\x932006 Norjan p\xc3\xa4\xc3\xa4sarjan Stjerneniin, jossa h\xc3\xa4n pelasi tehokkaasti._NEWLINE_Norjasta Kariya siirtyi SM-liigan Bluesiin, jossa oli jo aiemmin ollut kokeella. Kausi 2006\xe2\x80\x932007 Bluesissa sujui Kariyalta loistavasti, sill\xc3\xa4 h\xc3\xa4n voitti liigan pistep\xc3\xb6rssin, mink\xc3\xa4 ansiosta h\xc3\xa4net palkittiin kauden p\xc3\xa4\xc3\xa4tteeksi Veli-Pekka Ketola -palkinnolla. Martin Kariyan veli Steve voitti SM-liigan pistep\xc3\xb6rssin kaudella 2004\xe2\x80\x932005 ja he ovatkin ainoa veljespari, joka on voittanut SM-liigan pistep\xc3\xb6rssin._NEWLINE_Kariya allekirjoitti SM-liigakauden j\xc3\xa4lkeen sopimuksen Sveitsin p\xc3\xa4\xc3\xa4sarjassa pelaavan Z\xc3\xbcrich Lionsin kanssa. H\xc3\xa4n ei pelannut Sveitsiss\xc3\xa4 peli\xc3\xa4k\xc3\xa4\xc3\xa4n, sill\xc3\xa4 h\xc3\xa4n teki ennen kauden alkua NHL-sopimuksen St. Louis Bluesin kanssa. Kariya pelasi koko kauden 2007\xe2\x80\x932008 St. Louisin farmijoukkueessa Peoria Rivermeniss\xc3\xa4, jossa teki 71 ottelussa 53 pistett\xc3\xa4. Kaudeksi 2008\xe2\x80\x932009 Kariya siirtyi Sveitsiin Langnaun joukkueeseen ja kaudeksi 2009\xe2\x80\x932010 h\xc3\xa4n siirtyi KHL-joukkue Dynamo Riikaan. Kaudeksi 2010\xe2\x80\x932011 Kariya siirtyi NLA-joukkue HC Ambr\xc3\xac-Piottaan.\n_START_SECTION_\nMuuta\n_START_PARAGRAPH_\nMy\xc3\xb6s Martin Kariyan isoveljet Paul ja Steve ovat pelanneet ammatikseen j\xc3\xa4\xc3\xa4kiekkoa. Heid\xc3\xa4n siskonsa Noriko Kariya on ammattilaisnyrkkeilij\xc3\xa4.'